# Δραστηριότητα: Το λέμε και μαύρο χρυσό - Μπορούμε να φανταστούμε τη ζωή μας χωρίς αυτό;

## ΔΡΑΣΤΗΡΙΟΤΗΤΑ 1

Το λέμε και μαύρο χρυσό. Για χάρη του γίνονται πόλεμοι και η Γη σκάβεται με μανία, αλλά δύσκολα μπορούμε να φανταστούμε τη ζωή μας χωρίς αυτό.

Να χωριστείτε σε 3 ομάδες: ΧΗΜΙΚΟΙ ΠΕΤΡΕΛΑΙΟΥ (ΧΗΠ), ΘΗΣΑΥΡΟΦΥΛΑΚΕΣ (ΘΦ) και ΕΘΕΛΟΝΤΕΣ ΠΡΟΣΤΑΣΙΑΣ ΠΕΡΙΒΑΛΛΟΝΤΟΣ (ΕΠΠ).

Η ομάδα ΧΗΠ

Να αναπτύξετε το θέμα: «Από την Προϊστορία στο Διυλιστήριο – Τρυπώντας τη Γη για Πετρέλαιο», εξετάζοντας τις ακόλουθες πτυχές:

Α. Να διερευνήσετε, να περιγράψετε και να ζωγραφίσετε σε ένα infographic πώς και πότε σχηματίστηκαν το πετρέλαιο και το φυσικό αέριο και να εξηγήσετε αν είναι ανανεώσιμος ή μη ανανεώσιμος φυσικός πόρος.

Β. Να βρείτε και να καταγράψετε τις περιοχές του πλανήτη οι οποίες διαθέτουν αξιοποιήσιμα κοιτάσματα πετρελαίου.

Γ. Να διερευνήσετε και να περιγράψετε τη διαδικασία εξόρυξης και μεταφοράς του πετρελαίου και του φυσικού αερίου.

Δ. Στην Ελλάδα έχουν βρεθεί κοιτάσματα πετρελαίου στην περιοχή Καβάλας-Πρίνου. Να βρείτε στοιχεία για την παραγωγή πετρελαίου στην περιοχή και να εξηγήσετε την πορεία της.

Ε. Πρόσφατα στην Ελλάδα εντοπίστηκαν κοιτάσματα φυσικού αερίου. Να διερευνήσετε σε ποιες περιοχές βρίσκονται και πως εντοπίστηκαν.

ΣΤ. Το αργό πετρέλαιο μεταφέρεται στα διυλιστήρια, όπου υφίσταται πρωτογενή επεξεργασία. Να περιγράψετε αυτή την επεξεργασία και να εξηγήσετε σε ποια ιδιότητα των συστατικών του πετρελαίου στηρίζεται.

Ζ. Να καταγράψετε σε ένα infographic τα κυριότερα προϊόντα της πρωτογενούς επεξεργασίας του αργού πετρελαίου και τις χρήσεις τους.

Η. Να καταγράψετε τα σημαντικότερα διυλιστήρια πετρελαίου στην Ελλάδα και να πραγματοποιήσετε μια επίσκεψη σε ένα από αυτά, ώστε να παρακολουθήσετε τη διαδικασία της επεξεργασίας του πετρελαίου και να συλλέξετε φωτογραφικό υλικό.

Θ. Να διερευνήσετε και να εξηγήσετε γιατί η χρήση του φυσικού αερίου ως καύσιμου είναι πιο ασφαλής από τη χρήση του υγραερίου.

Η ομάδα ΘΦ

Να αναπτύξετε το θέμα: «Πετρέλαιο και Ευρώ, μια Σχέση Πάθους», εξετάζοντας τις ακόλουθες πτυχές:

Α. Να καταγράψετε τα σημαντικότερα διυλιστήρια πετρελαίου στην Ελλάδα και να πραγματοποιήσετε μια επίσκεψη σε ένα από αυτά, ώστε να παρακολουθήσετε τη διαδικασία της επεξεργασίας του πετρελαίου. Να συζητήσετε με τους υπεύθυνους και να καταγράψετε τα προϊόντα της πρωτογενούς και της δευτερογενούς επεξεργασίας του πετρελαίου, τον κύκλο εργασιών της βιομηχανίας του πετρελαίου και τη συνεισφορά του στην οικονομία της Ελλάδας.

Β. Μεγάλα τάνκερ και πλοία LPG χρησιμοποιούνται για να μεταφέρουν το πετρέλαιο και το φυσικό αέριο αντίστοιχα από τα σημεία παραγωγής στα διυλιστήρια ή στους χώρους αποθήκευσης. Να βρείτε στοιχεία για τη δύναμη σε τάνκερ της ελληνικής ναυτιλίας και για τη συνεισφορά τους στην οικονομία της χώρας

Γ. Να διερευνήσετε την ύπαρξη στην Ελλάδα μονάδων αποθήκευσης υγροποιημένου φυσικού αερίου (LPG) και να τις καταγράψετε.

Δ. Να διερευνήσετε τους τρόπους τροφοδοσίας της Ευρώπης με Φυσικό αέριο και την οικονομική και τη γεωστρατηγική σημασία των αγωγών μεταφοράς.

Ε. Να διερευνήσετε πότε έλαβαν χώρα οι πιο σημαντικές πετρελαϊκές κρίσεις
(Πετρελαϊκή κρίση: Τι μας διδάσκουν τα μεγαλύτερα σοκ της σύγχρονης ιστορίας - MoneyReview.gr).

ΣΤ. Η διεθνής αύξηση της τιμής του πετρελαίου και του φυσικού αερίου, εξαιτίας του πολέμου στην Ουκρανία το 2022, παρέσυρε ανοδικά και τις τιμές πολλών προϊόντων που δεν έχουν άμεση σχέση μαζί του. Να διερευνήσετε και να εξηγήσετε την επίδραση της τιμής του πετρελαίου στα καταναλωτικά προϊόντα και στο κόστος ζωής.

Ζ. Να διερευνήσετε και να καταγράψετε θετικές απόψεις που υπάρχουν σχετικά με την εξόρυξη του φυσικού αερίου που εντοπίστηκε στον Ελλαδικό Χώρο, καθώς και την προβλεπόμενη συνεισφορά που θα έχει στο ΑΕΠ της Ελλάδας.

Η ομάδα ΕΠΠ

Να αναπτύξετε το θέμα: «Εξόρυξη και Μεταφορά Πετρελαίου και Περιβάλλον», εξετάζοντας τις ακόλουθες πτυχές:

Α. Να διερευνήσετε αν είναι δυνατό οι θαλάσσιες μεταφορές πετρελαίου να εμπεριέχουν περιβαλλοντικούς κινδύνους; Να τεκμηριώσετε την άποψή σας αναφέροντας 3 πραγματικά περιστατικά, εκ των οποίων ένα τουλάχιστον να αφορά στο Αιγαίο.

Πηγή πετρελαϊκής ρύπανσης | %
απόβλητα βιομηχανίας | 60
βιομηχανία πετρελαίου | 14
φυσικές πηγές | 10
ναυτιλία | 16

Β. Ο διπλανός πίνακας που δείχνει τη συνεισφορά διάφορων πηγών στη θαλάσσια ρύπανση από πετρέλαιο. Να μεταφέρετε τις πληροφορίες αυτές σε ένα διάγραμμα τύπου πίτας επισημαίνοντας με ετικέτες την πηγή και τα ποσοστά.

Γ. Το πετρέλαιο το οποίο διαχέεται στη θάλασσα μπορεί να προκαλέσει ζημιά στο περιβάλλον και στα οικοσυστήματα. Να διερευνήσετε και να καταγράψετε τα κυριότερα προβλήματα που μπορεί να δημιουργήσουν οι πετρελαιοκηλίδες.

Δ. Το πετρέλαιο δεν αναμειγνύεται με το νερό. Να διερευνήσετε αν αυτή η ιδιότητα μπορεί να χρησιμοποιηθεί για την αντιμετώπιση της θαλάσσιας ρύπανσης.

Ε. Να διερευνήσετε και να καταγράψετε ποιες μέθοδοι χρησιμοποιούνται σήμερα για τον καθαρισμό των θαλασσών από πετρελαιοκηλίδες.

ΠΗΓΗ: Οι πέντε καταστροφικοί πόλεμοι για το πετρέλαιο - Pentapostagma.gr

ΣT. Το πετρέλαιο είναι από τις σοβαρότερες αιτίες συγκρούσεων των λαών. Να διερευνήσετε και να εξηγήσετε τους λόγους των συγκρούσεων και να αναφέρετε δύο τουλάχιστον τέτοιες.

Ζ. Να διερευνήσετε και να καταγράψετε αρνητικές απόψεις που υπάρχουν σχετικά με την εξόρυξη του φυσικού αερίου που εντοπίστηκε στον Ελλαδικό Χώρο.